กรมปศุสัตว์ เตือนร้านอาหารให้ตรวจสอบเนื้อสัตว์ก่อนเสิร์ฟ ย้ำขายอาหารไม่บริสุทธิ์ มีความผิด
นายสัตวแพทย์ สรวิศ ธานีโต อธิบดีกรมปศุสัตว์ กล่าวว่า ในช่วงนี้มีกระแสข่าวผู้บริโภคพบเนื้อสัตว์ที่มีความผิดปกติ เช่นล่าสุดพบที่ร้านอาหารประเภทบุฟเฟต์แห่งหนึ่ง พบว่าเนื้อสุกรที่มีลักษณะจุดสีเหลืองและบางส่วนมีสีดำคล้ำสร้างความวิตกกังวลให้แก่ผู้บริโภค ทางกรมปศุสัตว์จึงขอความร่วมมือร้านอาหารต่างๆ ให้ตรวจสอบวัตถุดิบเนื้อสัตว์ที่นำมาปรุงอาหาร หรือที่จัดเตรียมไว้เพื่อให้บริการลูกค้าทุกครั้ง หากพบสภาพเนื้อสัตว์ผิดปกติ เช่น สีเปลี่ยนแปลงไปจากเดิม มีสิ่งแปลกปลอม เช่น เข็มโลหะ จุด/ก้อนฝีเหลืองหรือเขียวหรือขาว ลักษณะที่คล้ายเม็ดสาคู ไม่ควรนำเสิร์ฟแก่ลูกค้า ควรแยกส่วนที่มีปัญหาออกทุกครั้ง เพราะหากลูกค้าตรวจพบจะทำให้ร้านอาหารของท่านเสียชื่อเสียงได้ ทั้งนี้เมื่อพบความผิดปกติควรแจ้งแหล่งที่มาของเนื้อสัตว์ เพื่อเจ้าหน้าที่จะได้สอบย้อนไปถึงต้นทางการผลิตในการปรับปรุงแก้ปัญหาต่อไปกรมปศุสัตว์ ขอเตือนไปยังผู้จำหน่ายเนื้อสัตว์ ทั้งแผงจำหน่ายและร้านอาหาร การจำหน่ายเนื้อสัตว์ที่ไม่มีคุณภาพ เช่น เป็นฝี หนอง เจอเข็ม มีสี หรือมีกลิ่นผิดปกติ ถือเป็นอาหารไม่บริสุทธิ์ ผู้ขายมีความผิดตาม พ.ร.บ. อาหาร พ.ศ. 2522 ระวางโทษจำคุกไม่เกินสองปีหรือปรับไม่เกินสองหมื่นบาท